A rendelet alapján gyűjtött adatokat az EU által a fenntartható fejlődési célok felé tett előrelépés nyomon követésére is felhasználják. A Bizottság (Eurostat) évente jelentést ad ki online információs csomag kíséretében. E jelentéshez a 12. fenntartható fejlődési cél szerinti, körforgásos anyagfelhasználási arány és a jelentős ásványi hulladékok nélküli hulladék mutatót használja.

Szakpolitikai témakörök, például a körforgásos gazdaság esetében a statisztikák a rendelet szerint gyűjtött adatokon alapulnak. 2020 márciusában a Bizottság elfogadta a körforgásos gazdaságra vonatkozó cselekvési tervet, amely az EU által a körforgásos gazdaság felé tett előrelépés nyomon követésére szolgáló mérőszámokat is tartalmaz. A Bizottság e célból tíz mutatót tartalmazó nyomonkövetési keretet dolgozott ki, amely könnyen hozzáférhetővé teszi a vonatkozó adatokat a politikai döntéshozók és a nyilvánosság számára. Ezt a nyomonkövetési keretet a Bizottság (Eurostat) teszi közzé és gondozza. A keretben foglalt mutatók – hulladékképződés, élelmiszer-hulladék, újrafeldolgozási arány, meghatározott hulladékáramok és körforgásos anyagfelhasználási arány – részben vagy teljes mértékben a rendelet szerint gyűjtött adatokon alapulnak.

A rendelet (I. melléklet, 7. szakasz) előírja, hogy a tagállamok az adatokkal együtt minőségjelentést nyújtsanak be. Ezekben a jelentésekben a tagállamoknak az Európai Statisztikai Rendszerben általánosan használt, valamint a hulladékra vonatkozó statisztikák minőségéről szóló 1445/2005/EK bizottsági rendeletben foglalt minőségi elemeket kell alkalmazniuk.

A rendelet meghatározza a tagállamok által benyújtandó statisztikai adatok körét és az ezen adatok tekintetében elvárt minőséget. A fogalommeghatározásokat a hulladékokról szóló 2008/98/EK irányelv (a továbbiakban: a hulladékokról szóló keretirányelv) határozza meg. A tagállamok dönthetnek a hulladékokra vonatkozó statisztikák készítéséhez használt konkrét módszerről. Következésképpen meglévő adatgyűjtési rendszereket is használhatnak, ezzel minimalizálva a rendeletben foglaltak teljesítésével járó adminisztratív terhet. A rendelet elsődleges statisztikákról, tehát közvetlenül vagy közigazgatási forrásokból gyűjtött, nem pedig más statisztikákból származó adatokról rendelkezik.

A hulladékra vonatkozó statisztikákról szóló, 2002. november 25-i 2150/2002/EK európai parlamenti és tanácsi rendelet (a továbbiakban: a rendelet) meghatározza a hulladékokra vonatkozó statisztikák készítésének Európai Unión belüli keretét. A rendelet 8. cikkének (1) bekezdése arra kötelezi a Bizottságot, hogy háromévente jelentést nyújtson be az Európai Parlamentnek és a Tanácsnak a rendelet végrehajtásáról (az első jelentés kivételével, amelyet a rendelet hatálybalépésétől számított öt éven belül kellett benyújtani). A korábbi jelentéseket 2008-ban, 2011-ben, 2014-ben, 2016-ban és 2020-ban tették közzé.

Adatfogadás

Az adat- és minőségjelentéseket kétévente, a referenciaév végét követő 18 hónapon belül kell benyújtani a Bizottságnak (Eurostat).

A 2018. referenciaévi adatgyűjtésre vonatkozó adatszolgáltatási határidő betartásában az előző évekhez képest nem történt változás. A megadott határidőre mindösszesen 22 tagállam és egy EFTA-tagország nyújtott be teljes adatkészleteket és minőségjelentéseket. Három tagállam az adatok egy részét kevesebb mint egy hónappal a határidő után közölte. Két tagállam és két EFTA-tagország az adatait és a minőségjelentését is több mint egy hónappal a határidőt követően nyújtotta be. Egy tagállam a határidő után több mint hat hónappal szolgáltatott adatkészleteket.

Hat nyugat-balkáni ország önkéntes alapon közölt adatokat. Közülük ketten időben benyújtották a teljes adatkészleteket és minőségjelentéseket, egy pedig a hulladékképződésre és a hulladékkezelésre vonatkozó adatokat közölte a megadott határidőig. A másik három ország csak a hulladékképződésre vonatkozó adatokat közölt több mint két hónappal a határidő után.

A Bizottság (Eurostat) lépéseket tesz annak érdekében, hogy a tagállamok körében a statisztikai folyamataik felülvizsgálatát, illetve jó minőségű adatok határidőre történő benyújtását szorgalmazza. Az érintett tagállamoktól magyarázatot kért a késedelmes adatszolgáltatásra. A 2020. év esetében (a 2018. évi referenciaadatokhoz viszonyítva) főként annak tudható be a kivételesen előfordult késedelmes adatszolgáltatás, hogy a Covid19-világjárvány komoly zavarokat okozott a statisztikai tevékenységekben.

Közzététel

A Bizottság (Eurostat) validálta a tagállamok által a hulladékképződésre és a hulladékkezelésre vonatkozóan közölt adatokat, és 2020. szeptember 14-én közzétette a 2018. referenciaévre vonatkozó eredményeket az Eurostat online adatbázisában. A hulladékkezelő létesítményekre vonatkozó, régiók szerinti bontásban összeállított adatokat két nappal később, 2020. szeptember 16-án tette közzé. Az adatkészleteket a „Statistics Explained” weboldalon közzétett cikkek és más terjesztett anyagok kísérték.

4.Teljesség



A kérdőívekben nem közölt értékek száma a hulladékképződésre vonatkozó adatok tekintetében a válaszadást ily módon részlegesen megtagadó tagállamok és EFTA-országok számával együtt jelentős mértékben csökkent a 2010. és 2018. referenciaév között. A 2010. referenciaévben nyolc ország jelentett hiányzó értékeket, míg a 2018. referenciaévben csupán egy ilyen ország volt. A hiányzó értékek teljes száma a 2010. referenciaévi 1 668-ról mindössze egyre csökkent a 2018. referenciaévben.

Hasonló javulás tapasztalható a hulladékkezelésre vonatkozó adatok terén. A 2018. referenciaévben csak hat hulladékkezelési érték hiányzott, míg a 2010. referenciaévben még 263 hiányzó érték volt.

Egyes országok bizalmas adatokat közölnek, amelyeket a Bizottság (Eurostat) nem tehet közzé. Ez további, másodlagos bizalmas adatkezelést tesz szükségessé, tehát további adatok sem tehetők közzé, hogy egyetlen felhasználó se tudja levezetni vagy kikövetkeztetni a bizalmas nemzeti adatokat. A másodlagos titoktartás miatt közzé nem tehető adatok megosztásának visszaszorítása érdekében a Bizottság (Eurostat) több – például az állati és növényi eredetű hulladékra vonatkozó – statisztikai aggregátum közzétételét beszüntette.

5.Az adatok Bizottság (Eurostat) általi validálása

A Bizottság (Eurostat) folyamatosan javítja és finomítja az adatminőség-ellenőrzési rendszert, és naprakésszé teszi a tagállamoknak szóló módszertani útmutatókat. Ez utóbbiak az Eurostat honlapján érhetők el.

A rendelet alapján végzett első, 2004. évi adatgyűjtés óta a Bizottság (Eurostat) hatékony, kétlépcsős minőség-ellenőrzési rendszert hozott létre a tagállamoktól kapott adatok ellenőrzésére.

Az első lépésben a Bizottság (Eurostat) két hónap alatt elvégzi a benyújtott adatok és minőségjelentések gyors értékelését. Ebben a szakaszban az adatok validálása elsősorban az új adatok belső koherenciájára és az adott időszakban történt fejleményekre összpontosul. Az elemzés nagymértékben összesített szinten zajlik, célja pedig a sorozatokban bekövetkezett jelentősebb törések feltárása, valamint az adatok közzétételre való alkalmasságának megerősítése. Ezt követően a Bizottság (Eurostat) egyedi értékelő jelentést küld a tagállamoknak. Ezekben az értékelő jelentésekben szükség esetén magyarázatot, illetve az adatok felülvizsgálatát kérheti. A Bizottság (Eurostat) közzéteszi a validált adatokat.

A második lépés a mélyreható validálás. Ez magában foglalja az adatok részletesebb szinten történő elemzését (pl. gazdasági ágazatok és hulladékkategóriák szerinti bontásban), és a minták és fejlemények országok közötti összehasonlítását. Ennek a mélyreható validálásnak a célja nem csupán a következetlenségek észlelése, hanem hosszú távon az adatok minőségének javítása is. A validálási ellenőrzés az alábbiakra terjed ki: